Et mindre lavtryk kan fredag give sne og slud i Nordjylland.

Selv om mildere luft nu strømmer ind over det meste af Danmark og smelter den sne, der faldt torsdag, kan man nogle steder i landet stadig få vintervejr med slud og sne. Fredag morgen er et mindre lavtryk med nedbør på vej frem mod den nordlige del af Jylland. Når nedbøren kommer ind over Vendsyssel, kan den gå over i slud og tøsne ved temperaturer lige omkring frysepunktet. I højdedragene i Vendsyssel, der stedvis er mere end 100 meter, kan sneen lægge sig, og her kan man få mere vintervejr. Tøvejr på vej Mens der er udsigt til sne og slud i den nordlige del af Jylland, og der måske kan være hvidt i luften på Anholt og i den nordligste del af Nordsjælland, ventes nedbøren i den øvrige del af landet at falde som regn ved temperaturer på mellem 3 og 5 grader. Fredagens vinterlige vejr i Nordjylland kommer dagen efter, at store dele af landet blev ramt af et snevejr, som stedvis gav mere end fem centimeter sne. Mest sne fik man i Jylland.